Ľudovít XVI.

Ľudovít XVI. (* 23. august 1754, Versailles, Francúzsko – † 21. január 1793, Paríž) bol francúzsky a navarrský kráľ z rodu Bourbonovcov, ktorý vládol v rokoch 1774 – 1792. Bol vnukom Ľudovíta XV., jeho manželkou bola od roku 1770 Mária Antoinetta – dcéra Márie Terézie. Za jeho vlády vypukla vo Francúzsku v roku 1789 Veľká francúzska revolúcia, ktorá vyvrcholila roku 1793 popravou Ľudovíta XVI. a jeho rakúskej manželky Márie Antoinetty. Rokom 1789 tak končí obdobie absolutistickej vlády francúzskych kráľov, ktorý uplatňovali jeho predkovia, králi Ľudovít XIII. a Ľudovít XIV.

Životopis 
Ľudovít bol osobne čestný a zbožný človek, ale ako panovník vystupoval často nerozhodne a nedokázal riešiť hlbokú finančnú krízu a reformovať zastarané feudálne usporiadanie Francúzska. Bránil prijatie reforiem ministra financií R. J. Turgota a neskôr J. Neckera.

Dňa 5. mája 1789 zvolal Ľudovít generálne stavy s cieľom reformovať daňový systém. Voľby zástupcov generálnych stavov odštartovali Veľkú francúzsku revolúciu. Po páde Bastily sa kráľ formálne vyslovil pre ústavu, ale v Rakúsku vyjednával o intervencii. Bol odhalený a postavený pred revolučný tribunál.

Roku 1791 sa neúspešne pokúsil o útek za hranice. Bol vyhlásený za vlastizradcu, zosadený z trónu a dňa 21. januára 1793 verejne sťatý gilotínou na Námestí Revolúcie. Jeho statočnosť v posledných chvíľach pred popravou mu priniesla úctu mnohých súčasníkov.

Robespierrove argumenty pre popravu kráľa (prejav v Národnom konvente z 3. decembra 1792):

„Tu sa nevedie súdny proces. Ľudovít nie je obžalovaný a vy nie ste žiadni sudcovia. Ste iba politici a zástupcovia národa… Vašou úlohou nie je vysloviť nad niekým súdny rozsudok, ale prijať opatrenie v záujme verejného blaha. Pokiaľ ide o mňa, prieči sa mi trest smrti a k Ľudovítovi necítim lásku ani nenávisť… Ale zosadený kráľ v lone revolúcie, ktorá má ešte ďaleko k tomu, aby bola pevne zakotvená… taký nemôže byť zneškodnený uväznením alebo vypovedaním. S bolesťou vyslovujem osudnú pravdu: je lepšie, aby zomrel Ľudovít, než aby zahynulo 100 tisíc poctivých občanov…“

Deti 
 Mária Terézia (* 19. december 1778 – † 19. október 1851) ∞ 1799 vojvoda Ľudovít Anton Bourbonský (* 1775 – † 1844)
 Ľudovít Jozef Xaver František (* 22. október 1781 – † 4. jún 1789) 
 Ľudovít Karol (* 27. marec 1785 – † 8. jún 1795)  
 Sofia Helena Beatrix (* 9. júl 1786 – † 18. jún 1787)

Genealógia

Literatúra 
 BORDONOVE, Georges: Ludvík XVI. : Král mučedník. Praha : Brána 2003, 242 s. ISBN 80-7243-198-6
 CRONIN, Vincent: Ludwig XVI. und Marie-Antoinette - Eine Biographie. Düsseldorf : Claassen 1974.
 FAY, Bernard: Ludwig XVI. - Der Sturz der französischen Monarchie. München : Wilhelm Heyne 1989.
 HARTMANN, Peter Klaus: Ludwig XVI. 1774-1789/92. In: Ders. (Hg.): Französische Könige und Kaiser der Neuzeit. Von Ludwig XII. bis Napoleon III. 1498-1870, 2. Aufl. München : C. H. Beck 2006, s. 272-307, ISBN 3-406-54740-0
 KUNEC, Patrik: Prvý pár Francúzska : Život na kráľovskom dvore vo Versailles. In: Historická revue, roč. 30, 2019, č. 7, s. 16 – 22.
 KUNEC, Patrik: Cesta na popravisko : Kráľovská rodina vo víre revolúcie. In: Historická revue, roč. 30, 2019, č. 7, s. 31 – 35.
 LEVER, Évelyne: Ludwig XVI.  Stuttgart : Klett-Cotta, 1988.

Iné projekty

Externé odkazy 
 Geneológia -  Louis XVI, Louis de France (1729-1765) v Encyklopédii Diderot
 Nová fakta: Ludvík XVI. zemřel statečně

Králi Francúzska
Bourbonovci
Katolícki panovníci
Francúzski slobodomurári
Osobnosti z Versailles
Popravení gilotínou